**Návrh**

**Vyhláška**

**Ministerstva pôdohospodárstva Slovenskej republiky**

**z .............. 2006,**

**ktorou sa ustanovujú podrobnosti o náhrade nákladov a škôd súvisiacich s likvidáciou chorôb hospodárskych zvierat**

Ministerstvo pôdohospodárstva Slovenskej republiky podľa § 45 ods. 10 zákona
č. .../2006 Z. z. o veterinárnej starostlivosti ustanovuje:

§ 1

Oprávnené náklady a škody

(1) Medzi oprávnené nákladové položky súvisiace s likvidáciou chorôb hospodárskych zvierat sa zahrnú len také výdavky, ktoré jednoznačne súvisia s plnením opatrení nariadených regionálnou veterinárnou a potravinovou správou a možno ich identifikovať a objektivizovať len na obdobie súvisiace s plnením opatrení na eradikáciu chorôb a to:

1. mzdové náklady (vyplatené mzdy a zákonné odvody do fondov poisťovní) na pracovné činnosti vykonané vlastnými pracovníkmi, najviac do úrovne aktuálnych priemerných zárobkov zúčastnených pracovníkov, doložené výkazom vykonaných prác a mzdové náklady vyplývajúce z dohôd o vykonaní práce potrebných pre splnenie uložených opatrení,
2. vyfakturované služby dodávateľov vykonané na objednávku žiadateľa, vrátane poskytnutých služieb stredísk vytvorených vo vnútri organizácie (poľnohospodárskeho družstva, akciovej spoločnosti a podobne) dokumentovaných vnútropodnikovými faktúrami v bežných cenových reláciách, ktorými sú všetky operácie spojené s likvidáciou zvierat, čistenie a dezinfekcia objektu, zakonzervovanie zariadenia, veterinárne rozbory, vývoz močovky z kontaminovaného objektu len v prípade, že nasleduje nariadené vyčistenie a dezinfekcia objektu, kde bola močovka uskladnená,
3. náklady materiálovej povahy dokumentované dokladom o obstaraní materiálu (tovaru) určeného a účtovaného do spotreby v tejto súvislosti, ako sú ochranné prostriedky napríklad odev, rukavice a respirátory a pracovné pomôcky, napríklad lopaty, metly a škrabky, ktoré sa po ukončení čistenia a dezinfekcie likvidujú, dezinfekčné prostriedky, náhrada likvidovaných krmív, spotreba vody a energie len v prípade, že bolo vopred zabezpečené spoľahlivé meranie spotreby samostatným meraním spotreby v dotknutom objekte a spotreba potvrdená zástupcom príslušnej regionálnej veterinárnej a potravinovej správy po ukončení prác.

(2) Medzi oprávnené náklady sa nezahŕňajú režijné výdavky, ako sú napríklad mzdy a náklady na činnosť manažmentu, strážnu službu, poistné, poštovné, telefónne poplatky, drobné nákupy režijného materiálu, odpisy hmotného investičného majetku a náklady materiálovej povahy, ktoré sa nedajú jednoznačne identifikovať, alebo objektivizovať len na splnenie nariadených opatrení, ako napríklad spotreba vody a energie v prípade, že nie je zabezpečené spoľahlivé meranie spotreby v dotknutom objekte.

(3) Daň z pridanej hodnoty nepredstavuje oprávnený náklad pre platiteľa dane. Pri vyčísľovaní oprávnených nákladov sa započítavajú len sumy bez dane z pridanej hodnoty. V prípade, že vlastník likvidovaných zvierat nie je platiteľom dane z pridanej hodnoty, je oprávneným nákladom i táto daň vyznačená na faktúre, alebo doklade o nákupe potrebného materiálu,  pričom pri vyčísľovaní oprávnených nákladov je potrebné započítavať sumu vrátane dane z pridanej hodnoty.

(4) Výška škody z dôvodu vyradenia zvierat vychádza z trhovej hodnoty zvierat pred ich nakazením alebo vyradením. Výška škody sa vyčísľuje ako súčin hmotnosti vyradených zvierat a trhovej ceny[[1]](#footnote-2)) v Sk.

§ 2

Úhrada nákladov a škôd

(1) Vlastník usmrtených zvierat alebo osoba oprávnená konať za vlastníka predkladá kompletnú žiadosť o úhradu nákladov a škôd doloženú hodnovernými dokladmi v lehote stanovenej v osobitnom predpise[[2]](#footnote-3)2). Osoba oprávnená konať za vlastníka zvierat predloží úradne overené splnomocnenie na vykonanie daného právneho úkonu;  štatutárny zástupca predkladá oprávnenie konať za právnickú osobu podľa výpisu z obchodného registra.

(2) Prehľady o nariadenej likvidácii jednotlivých druhov hospodárskych zvierat sú uvedené v prílohách č. 1 až 9.

§ 3

Účinnosť

Táto vyhláška nadobúda účinnosť 1.januára 2007.

1. ) Čl. 2 písm. b) nariadenia Komisie (ES) č.349/2005 z 28. februára 2005, ktorým sa stanovujú pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (Ú. v. L 55, 1.3.2005). [↑](#footnote-ref-2)
2. 2) § 45 ods.3 zákona č. .../2006 Z. z. o veterinárnej starostlivosti. [↑](#footnote-ref-3)